JKW-KABAB-18-TSHA-031-wylie
@#/__/'jam pa'i dbyangs dngos chos rgyal tshangs pa lha'i me tog gi byin rlabs dbang gi cho ga bdud rtsi'i sprin chen gyi mtshams sbyor bzhugs//@#/__/na mo gu ru shrI many+dzU g+ho Sha brah+ma puSh+pe de wa ye/__kun gzigs rje btsun bla ma'i dgongs gter chos rgyal khri srong gi bla sgrub zab mo'i dbang 'bog pa la/__gzhung mthun rten gyi drung du stegs mtho bar/__zhi dkyil dbus pad 'dab brgyad ldan bkram pa'i steng bum pa so lnga'i rdzas ldan/__bdud rtsis bkang ba'i b+han+d+ha/__me long sin+d+hU ras byug par mtshan sngags bris nas sku gsung thugs kyi rten du bshams/__nyer spyod sman raka bla gtor tshogs mchod/__bka' srung ma gza' dam gsum gyi mchod gtor bcas gtsang la dag par 'du byas la/___brgyud 'debs sngon du 'gro bas/__bla sgrub kyi skyabs sems nas brtsams/__bsnyen sgrub kyi bzlas pa'i bar btang*/__bum pa rang byung gi gzhal yas khang du rig 'dzin bla ma'i lha tshogs dwangs pa'i mtsho la gza' skar shar ba bzhin bzhugs pa'i sku las byin rlabs ye shes kyi bdud rtsi'i rgyun bum chu dang ro cig tu gyur/__zhes dmigs la bsnyen sgrub kyi sngags cung zad bzlas la/__oM AHhU~M gis mchod yon phul la 'od zhu bya/__las bum badz+ra a mr-i ta kuN+Da li ha na ha na hU~M phaT/__ces bdud rtsi 'khyil pa'i rdo rje'i sngags kyi rang bzhin du byin gyis brlabs rjes/__'od zer chu rgyun gcig pa'i dbang len gyi dmigs pa dang bcas/__rig pa'i me tog dor zhing gnang ba zhu/__don du gnyer ba'i slob ma rnams sgo drung du khrus nas dbyung*/__nang du 'jug ste gral la 'khod pa dang bgegs gtor btang*/__srung 'khor bsgoms la/__de la 'dir don du gnyer bya rnam pa thams cad mkhyen pa sangs rgyas kyi go 'phang rin po cher thob pa'i thabs tshul thams cad kyi zab la myur zhing byin rlabs kyi tshan che ba rgyud lung man ngag thams cad nas yang yang bsngags pa bzhin don la gnas shing myong bas grub pa ni bla ma'i rnal 'byor te/__de la'ang gsar rnying mkhas grub rgya mtshor bka' babs kyi chos sgo mtha' yas pa bzhugs pa las skabs su babs pa snga 'gyur rdo rje snying po'i shing rta'i lam srol kho na la'ang bka' gter dag snang gi bka' babs chen po gsum du bzhugs pa las/__skabs su babs pa 'di ni zab mo dag snang las byon pa bla ma sgrub tshul te sgrub bya rig gsum sprul pa'i zlos gar phan bde'i shing rta mkhan slob chos gsum du grags pa las/__bstan pa'i sbyin bdag chen po 'dzam gling sum gnyis la dbang bsgyur ba'i mnga' bdag chos kyi rgyal po khri srong lde'u btsan gyi bla sgrub ste/__de nyid rig gsum snying thig gi rdo rje'i lung las/__bcom ldan mgon po kun tu gzigs:__rgyal sras gtso bo 'jam dpal dbyangs:__bod yul bstan pa spel ba'i phyir:__chos rgyal chen po'i rnam par snang :__zhes gsungs pa ltar rgyal kun yab gcig rje btsun 'jam dpal dbyangs nyid bod yul chos kyi nyin byed 'dren phyir bsam bzhin 'khor lo'i bsgyur ba sa'i tshangs pa chen po'i tshul du byon te/__thub dbang rgyal tshab mkhan chen shAn+ta rak+Shi ta dang*/__sku lnga lhun grub rgyal kun spyi gzugs slob dpon chen po ste/__mkhan slob nyi zla zung gcig spyan drangs/__lugs gsum mi 'gyur lhun gyi grub pa'i gtsug lag khang bzhengs te lo paN brgya rtsa zhal 'dzom/__bka' bstan chos kyi rgya mtsho chen po la sgyur bshad nyan gsum gyis gtan la phabs/__mdo sngags bshad sgrub kyi sde btsugs pas 'phags mchog 'jig rten dbang phyug gi phyag mtshan du bzhes pa zhing khams mtshan dang don mthun zhing*/__bde chen ye shes 'byung ba'i gnas nyer bzhi'i ya gyal du grags pa bzhin dpal gyi bsam yas mchim phur gsang sngags rdo rje theg pa'i chos sgo phye nas bde gshegs sgrub chen gyi dbang chen las can snying gi bu dgu la bskur nas mnga' bdag chen po'i me tog dbus che mchog spyi dpal chen po la bab ste bsam yas dbu rtse rim gsum du sgrub pas dgongs pa chos nyid las mi g.yo zhing bod yul chos la bkod pa'i grub rtags bstan nas thugs sras thun mong ma yin par gyur nas rdo rje rgyal tshab tu mnga' gsol/__bla med rdo rje theg pa'i ring lugs kyis nor 'dzin tha grur brdal bas o rgyan 'phur 'gro'i zhing dang mnyam par gyur/__rdo rje'i sa lam yongs su rdzogs te mthar nub phyogs sangs rgyas kyi zhing pad+ma can du sangs rgyas ma chags pad+ma can gyi mtshan du sangs rgyas nas sku gsung thugs yon tan phrin las kyi rnam 'phrul bdun bdun gyis bod khams 'dul bar lung bstan pa ni/__thugs sgrub yid bzhin nor bu'i lo rgyus las/__khyad par 'jam dpal sprul pa'i rgyal po ni:__yab gcig khri srong skye ba bcu gsum du:__bdag gis byin rlabs gdams pa nyams blang ba:__gsang sngags nang gi sa lam ma lus bgrod:__mngon par byang chub ye shes che rnyed nas:__slar yang sku gsung thugs yon phrin las kyi:__sprul pa grangs can grangs med bsam mi khyab:__bod khams mtha' dbus kun tu yang yang 'byung :__zhes pa ltar/__mchog grub rgyal po'i sku'i skye ba bcu gsum pa thub bstan yongs kyi shing rta 'jam dbyangs bla ma mkhyen brtse'i dbang po'i dgongs klong ye shes kyi gsang mdzod las byung ba'i dgongs gter yab gcig khri srong lde'u btsan gyi rnal 'byor ye shes snang ba rgyas pa'i dbang bskur gyi cho gas smin par byed pa ste/__bdag cag kha ba ri pa'i sems can thams cad dkon mchog gsum gyi thugs rje bdud rtsi'i snang ba dga' mgur spyod pas dkon mchog gsum gyi mtshan gyi rnga sgra tsam thos su yod pa'ang mnga' bdag chos kyi rgyal po 'di nyid kyi bka' drin kho na yin pa rjes su dran pa'i dad mos dang bcas te maN+Dal phul/__rig 'dzin bla ma 'jam pa'i dbyangs dang tha mi dad pa la gsol ba gdab pa 'di'i rjes zlos mdzod/__e ma sangs rgyas thams cad kyi/__/mkhyen rab ye shes gcig bsdus pa/__/bla ma 'jam dpal dpa' bo yis/__/byin gyis brlab pa mdzad du gsol/__lan gsum/__de nas dkyil 'khor phyi 'jug gi slad du/__sngon chad bla ma ye shes sku can ma mjal ba'i mtshon byed du mig dar 'ching mdzod/__tsak+Shu b+han+d+ha wa ra ma na ye swA hA/__ye shes rigs lnga'i bla ma dang gzod mjal ba'i phyag rten du rin po che'i me tog gi phreng ba thogs par mos shig__a khaM wi ra hU~M:__rje btsun dpal mgon bla ma skyabs gnas kun 'dus su shes pas 'di nas byang chub bar rang gzhan yid can rgya mtsho'i sgo gsum 'jug pa gcig pas skyabs su 'gro ba'i yid ches dad pa rtse gcig pas 'di'i rjes zlos mdzod/__a/__gzod nas stong pa chos kyi sku/__/'od gsal ye shes longs spyod rdzogs/__/dbyer med chen po sprul pa'i sku/__/'jam mgon bla mar skyabs su mchi/__lan gsum/__mkha' khyab kyi yid can kun brtags 'khrul pa'i mun pa gsal nas las nyon gyi khol pos mi 'phyan pa rang byung gdod ma'i grol gzhir dbug dbyung ba'i ched byin rlabs nang gi smin cing bla ma'i rdo rje gsum gyi rnal 'byor lam du byed snyam du sems bskyed pa 'di'i rjes zlos/__hoH__las nyon gzhan dbang la brten nas/__/kun brtags 'khrul pa'i 'gro ba kun/__/yongs grub gdod ma'i sar 'god slad/__/rdo rje'i rnal 'byor bsgom par bgyi/__lan gsum/__rgyud rnam par dag pa'i phyir bsags sbyang gi snying po yan lag bdun pa thun mong dang thun min gyi dmigs rnam dang ma bral bas 'di'i rjes zlos/__oM AHhU~M/__ye shes lus can bla ma lhar/__/sgo gsum gus pas phyag 'tshal zhing*/__/rab 'byams mchod sprin rgya mtshos mchod/__/stobs bzhis sdig ltung tshogs kun bshags/__/'khor 'das dge la rjes yi rang*/__/zhi bsil chos 'khor bskor bar bskul/__/skye 'chi med par rtag bzhugs gsol/__/dge tshogs 'od gsal dbyings su bsngo/__lan gsum/__rgyud sdom pa dang ldan par bya ba'i phyir bde gshegs rgyal ba sras dang bcas pa'i spyan sngar sangs rgyas kun gyi bgrod pa gcig pa'i lam sdom pa gsum gyi gnang bkag rnams tshul bzhin bzung zhing bsrung nas/__de bzhin gshegs pa'i spyod yul rlabs po che la slob snyam pas 'di'i rjes zlos mdzod/__bde bar gshegs pa khyed ci 'dra/__/de 'dra kho nar bdag gyur cig__/spyod pa rmad byung bsam yas pa/__/'gro la phan phyir bdag gi spyad/__/byang chub sems mchog dam pa dang*/__/sku gsung thugs kyi phyag rgya ni/__/srog gi phyir yang mi btang ngo*/__/rdo rje rgyal pos byin rlabs mdzod/__/lan gsum/__de nas nang 'jug gi thog mar ye shes pa dbab pa'i phyir dmigs pa 'di bzhin mdzod/__las sngags kyis bsang*/__shU n+ya tas stong par sbyangs rjes/__gnyis snang gi chos thams cad mi dmigs 'od gsal stong pa nyid kyi ngang du sbyang*/__de las ye shes kyi rnam rol snod bcud dag pa rab 'byams rang snang ye shes kyi 'khor lo'i bkod pa tshad med pa mgon po kun tu gzigs kyi zhing bzhin 'byams klas pa'i dbus su/__khyed rang gi sems nyid a dkar po zla ba ltar dkar ba yongs su gyur pa sangs rgyas thams cad kyi mkhyen gnyis ye shes gcig tu 'dus pa'i phyag rgya snang stong sgyu ma lta bu'i sku 'jam dpal gzhon nu khri srong lde'u btsan zhi 'dzum mtshan dpe'i gzi byin rab tu 'bar zhing lang tsho blta na sdug pa'i gzhon nu'i ngang tshul can/__dar dkar gyi la thod dang rin po che'i prog zhu nor bu'i tog can/__za 'og gi na bza' rin po che'i rgyan chas sogs sa'i tshangs pa chen po'i rgyan chas du mas spras pa'i phyag gnyis thugs kar chos 'chad kyi phyag rgyas ut+pa la'i sdong bu 'dzin pa'i 'dab ma snyan g.yas g.yon gyi thad kar kha phye ba'i ze'u 'brur ral gri dang glegs bam gyis mtshan pa/__zhabs zung pad zla'i steng na rgyal po rol stabs kyis bzhugs pa'i gdan gsum rdo rje'i dkyil 'khor chen po yongs su rdzogs pa'i bdag nyid can du gsal ba'i gnas gsum du oM AHhU~M gis mtshan par mos nas/__ye shes kyi 'khor lo'i rdo rje gsum gyi gzi byin dbab pa'i slad du/__thugs dbus ye shes sems dpa' rje btsun 'jam dpal gzhon nu ston zla ltar rab tu dkar ba'i thugs srog d+hI yig las byung ba'i 'od zer gyi snang bas mkha' dbyings khyab par brdal bas sku gsum bla ma'i lha tshogs rtsa gsum skyabs yul rgya mtsho'i 'khor dang bcas pa lha sngags phyag mtshan gyi rnam rol 'byams klas pa spyan drangs nas sib sib thim pas rdo rje'i ye shes mngon du gyur pa'i mos pa mdzod/__hU~M/__rang snang don gyi 'og min nas/__/'jam dpal gzhon nu khri srong rje/__/rab 'byams rtsa gsum rgya mtshor bcas/__/gnas 'dir byin phob mchog dbang skur/__oM a ra pa tsa na d+hIHdz+nyA na a we sha ya A a:__zhes yang yang brjod pas dbab cing tiSh+ThA badz+ras brtan par bya/__sngar byin pa'i me tog de nyid bla ma dkyil 'khor rgya mtsho'i khyab bdag tu bzhugs pa'i sku la phul bar mos la sngags 'di'i rjes zlos bcas me tog bla ma'i sku la dor mdzod/__puSh+pe pra tIts+tsha hoH__de ltar phul bas me tog dgyes pas bzhes la slar dbang rtags cod pan gyi tshul du spyi bor bcings par mos mdzod/__pra ti g+h+rih+Na i maM sa twa ma hA ba la/__mig thur thogs la/__slob dpon gyi thugs ka nas ye shes kyi 'od zer gser gyi thur ma lta bus ma rig 'khrul pa'i sgribs g.yog bsal nas ye shes kyi lha zhal mngon sum du mthong bar mos mdzod/__dz+nyA na tsak+Shu pra be sha ya phaT/__mig dar bsal/__sgrib med ye shes kyi snang ba rnam par rgyas pa'i spyan thob pas rje btsun rig 'dzin bla ma'i dkyil 'khor rten brten pa dang bcas pa mngon sum du mjal bar mos pas dad spro bskyed mdzod/__de dag gi sngon 'gro phyi nang gi 'jug pa'i chos rnams legs par grub pas snod rung du byas nas/__dngos gzhi'i dbang bskur ba la sku gsung thugs ye shes rdo rje'i byin rlabs 'pho ba'i dbang bzhi zhu ba'i slad du gsol ba 'debs pa 'di'i rjes zlos mdzod/__rdor sems gtso bo khyod la 'dud/__/thar lam chen po bdag 'dod de/__/de nyid dbang dang dam tshig dang*/__/mgon po dpa' bor skyabs song nas*/__/theg chen khang par bzhugs pa dang*/__/mkhyen rab ye shes bdag la stsol/__/zhes lan gsum gyis gsol ba btab pas/__mdun gyi slob dpon smin mtshams nas/__/oM yig dkar po grangs med spros/__/slob ma'i smin mtshams oM la thim/__/bum dbang bskur bas snod rung gyur/__zhes byin brlabs te/__mdun gyi bla ma'i thugs ka nas 'od zer lcags kyu lta bu 'phros pa gdan gsum tshang ba'i dbang gi lha tshogs nam mkha' gang bar badz+ra sa ma ya dzaH__oM badz+ra ar+g+haM nas shap+da AHhU~M/__zhes mchod de/__byang chub rdo rjes sangs rgyas la/__/mchod sbyin ji ltar stsal ba ltar/__/bdag kyang skyobs pa'i don gyi phyir/__/nam mkha'i rdo rje deng bdag stsol/__/zhes gsol ba btab pas/__dbang gi lha rnams kyis bkra shis pa'i rnam pa du ma dang bcas te rin po che'i bum pa bdud rtsis gang bas spyi bo nas phyi phan pa bum pa'i dbang bskur bar gyur/__bum pa spyi bor bzhag la/__oM sangs rgyas kun gyi ye shes sku/__/'jam dpal gzhon nu khri srong rje/__/mdun gyi nam mkhar mngon gshegs te/__/me tog char 'bebs rol mo 'khrol/__/shis brjod rdo rje'i glu len bzhin/__/rnam par rgyal bas bdud rtsi'i chus/__/deng 'dir khyod la dbang bskur bas/__/nyon mongs shes bya snyoms 'jug gi__/sgrib pa'i dri ma kun bsal nas/__/phung po khams dang skye mched tshogs/__/gdan gsum lha skur dag par shog__/ka la sha a b+hi Shiny+tsa oM/__zhes pas dbang bskur bdud rtsi'i chus/__/lus gang dri ma kun dag ste/__/zab gsang dbyer med lha yi sku/__/chu zla 'ja' tshon lta bur gyur/__zhes lha sku gsal snang la sems cung zad bzung bas byin rlabs brtan par bya/__nam mkhar bzhugs pa'i dbang gi lha rnams kyang dzaHhU~M ba~M hos slob ma la bstim nas/__des rnam smin gyi lus sku rdo rje de bzhin gshegs pa'i rigs su smin par byas pa'o/__/gsung rdo rje'i byin gyis brlab pa'i phyir/__slob ma'i thugs kar ye shes sems/__/de yi thugs kar shes rab kyi/__/'khor lo rtsibs drug lte ba ru/__/ral gri chang zung d+hIHsa mtshan pa/__/de nyid thig le dkar ser gyur/__/rtse gcig yid kyis mnyam bzhag nas/__/rten dang brten pa'i dkyil 'khor pa/__/nam mkha' gang bar spro zhing bsdu/__zhes gsungs pa'i dmigs pa yang yang bskyar/__byin rlabs brtan byed bzlas lung sbyin pa'i slad du ye shes sems dpa'i thugs kar 'khor lo rtsibs drug pa'i lte bar ral gri'i chang bzung la gnas d+hIHlas bsnyen sgrub kyi sngags rnams rgyu skar gyi phreng ba bzhin byung ba rig 'dzin bla ma'i zhal las byung*/__slob ma lhar gsal ba'i khar zhugs pa snying ga'i d+hIHla thim par mos la bsnyen sgrub kyi sngags 'di'i rjes zlos mdzod/__oM a ra pa tsa na d+hIH__lan gsum/__oM AHmany+dzu shrI brah+ma de wa puSh+pe sarba pra dz+nyA dz+nyA na sid+d+hi hU~M:__zhes mtshan sngags lan gsum bzla/__des ngag smra brjod gsung rdo rje rlung sngags dbyer med du smin par byas pa'o/__/thugs ye shes kyi dgongs pa ngo sprad pa'i slad du/__dug gsum rtog pas ma bslad pa'i ma bcos gnyug ma de nyid ye shes don gyi bla ma rang sems gnyug ma'i gshis la gshegs bzhugs bral ba'i ngang du mnyam par zhog mdzod/__des yid thugs rdo rje'i ye shes su smin par byed pa ste/__de dag gi nang nus pa 'jug pa'i dbang zhes bum dbang gi rjes 'brel du bskur ba'o/__de ltar bum pa'i dbang bskur bas lus kyi sgrib pa dag__/bum pa'i dbang thob bla ma sku rdo rje'i snang ba lha'i dkyil 'khor lam du byed pa la dbang*/__'bras bu sprul pa'i sku thob pa'i skal ldan du byas pa'o/__gnyis pa gsang ba'i dbang bskur ba'i slad du/__/slob dpon mgrin pa'i AHdmar spros/__/slob ma'i mgrin par thim pa yis/__/'jam dpal ye shes sems dpa'i sku/__/snang stong chu zla lta bur gsal/__zhes bla slob gnyis char khyab bdag 'jam dpal rdo rje zhi ba longs sku'i bla ma yab yum du gnas gyur pa la/__mdun gyi bla ma yab yum snyoms par zhugs pa'i byang chub sems kyi bdud rtsi lce la bzhag par mos/__b+han+dza'i bdud rtsi khar byin la/__AH__snang ba rang gsal many+dzu shrI/__/zab mo stong pa dbyangs can lhar/__/snyoms 'jug bde ba'i 'od dang sgras/__/sangs rgyas thams cad spyan drangs nas/__/zhal zhugs thugs kar 'od du zhu/__/nor bu'i lam nas pad+mar 'khyil/__/smra med bde ba'i byang chub sems/__/rdo rje'i dam tshig rmad po ches/__/deng 'dir khyed la dbang bskur bas/__/las rlung nyi khri chig stong kun/__/snying dbus mi shigs thig ler thim/__/gzhom du med pa nA da'i sgra/__/gsung gi rdo rje rdzogs par shog__/b+ho d+hi tsit+ta ma hA su kha a b+hi Shi ny+tsa AH__zhes brjod de byin pa'i bdud rtsi oM AHhU~M gis myang ba las/__lus sems zag med bde bas tshims/__/khyad par gtum mo 'bar ba'i mes/__/haM yig zhu bde bde chen gyis/__/gnyis snang rtog pa gsal bar bsam/__/bde gsal mi rtog pa'i ye shes skyes brtan gong 'phel du bya ba'i phyir rlung ro lan gsum bsal zhing rlung 'byung 'jug gnas gsum dang sbyar ba'i rdo rje'i bzlas pas bum pa can zungs shig__bum can bdun nam gsum tsam bya/__de ltar gsang ba'i dbang bskur bas ngag gi sgrib pa dag gsang ba'i dbang thob/__bla ma gsung rdo rje'i grags stong sngags kyi dkyil 'khor lam du byed pa la dbang*/__'bras bu longs sku thob pa'i skal ba can du byas pa'o/__/gsum pa shes rab ye shes kyi dbang gi slad du/__slob dpon thugs ka'i hU~M mthing spros/__/slob ma'i snying gar thim pa'i mod/__/phyag rgya zil gnon he ru ka__/be con thod khrag bsnams par gyur/__/slob ma 'jam dpal khro bo'i skur gnas gyur pa la/__slob dpon gyi thugs ka nas ngo bo rdo rje'i yum chen bai ta li rnam pa rig ma lang tshos mdzes pa phul du phyin pa'i phyag rgya'i srin lag nas bzung ste gtad par mos la/__sin+d+hU ra'i me long gtad de/__hU~M/__zab mo stong nyid rnam thar gsum/__/gsal ba sna tshogs gzugs su shar/__/dus gsum sangs rgyas thams cad kyi/__/thar pa bsten pa'i lha mo 'di/__/khyer cig 'jam dpal he ru ka__/khyed la rdo rje'i brtul zhugs kyis/__/sred pa dag byed dga' ba bzhis/__/ye shes bzhi po mtshon pa las/__/'khor 'das chos rnams thams cad kun/__/byang chub sems su ro cig pa'i/__/dpe yi lhan skyes mngon gyur nas/__/thig le dbu mar smin par shog__/pra dz+nyA dz+nyA na a b+hi Shiny+tsa hU~M/__sin+d+hU ra'i thig le snying gar dgod/__'du shes gsum gyi rab sbyar bas/__/dga' bzhi'i rgyu 'bras mthar son te/__/bcu drug phyed phyed lhan skyes chos/__/bsam mi khyab pa'i ngang du 'jog__/de ltar shes rab ye shes kyi dbang bskur bas yid kyi sgrib pa dag shes rab ye shes kyi dbang thob/__bla ma thugs rdo rje'i bde stong pho nya'i rnal 'byor lam du byed pa la dbang*/__'bras bu chos sku thob pa'i skal ba can du byas pa'o/__/dbang bzhi pa tshig dbang rin po che'i don du/__/slob dpon thugs dbus a dkar las/__/a yig gnyis pa dpag med 'phros/__/slob ma'i snying nang char ltar bab/__/ye shes chen po'i byin phob bsam/__/rdo rje'i tshig gi don ngo sprod pa ni/__a/__ltos shig rang gi sems la ltos/__/chos kun sems kyi rten 'brel te/__/sems nyid skye 'gag gnas gsum bral/__/zab mo stong pa nyid kyi ngang*/__/gsal ba 'gags med cir yang shar/__/shar tshe nyid nas dbyings su grol/__/zab gsal dbyer med phyag rgya che/__/blo 'das gnyug ma'i gnas lugs ltos/__/spro bsdu bsal bzhag bral bar zhog__/ma yengs 'dzin med lam du khyer/__/mnyam rjes khor yug chos sku'i klong*/__/don gyi lhan skyes mngon gyur shog__/d+harma d+ha tu ab+hi Shiny+tsa a a/__zhes brjod la/__mi g.yo mi smra brjod bral ngang*/__/mnyam par bzhag la slob ma rnams/__/a yig dkar po 'od du zhu/__/bla ma'i thugs kar dbyer med thim/__/thugs yid ro gcig 'dres par bsam/__a a a/__zhes nyams skyongs te klod pa'i ngang*/__slob dpon gyi phaT ces drag la thung ba brjod pas rig pa hur phyung ste rig rtsal spar te thugs yid bsres/__de ltar dbang bzhi pa bskur bas/__snang gsum 'pho ba'i sgrib pa dag dbang bzhi thob/__bla ma ye shes rdo rje'i 'od gsal de kho na nyid kyi rnal 'byor sgom pa la dbang*/__'bras bu ngo bo nyid sku mngon du byas pa'o/__/de dag gi byin rlabs bla ma sku bzhi'i dkyil 'khor du dbang bzhi legs par thob pas snang grags rig pa rdo rje bzhi'i lam byed dang ma bral bas dam tshig tshul bzhin srung snyam pas khas blang ba 'di'i rjes zlos/__gtso bos ji ltar sogs/__maN+Dal dang lus 'bul/__dge bsngo rnams byas la slob ma grol/__slob dpon tshogs kyi mchod pa sogs rjes kyi las rim rnams mthar dbyung bar bya'o/__/ces pa'ang rang lo drug cu rtsa dgur son pa sa rta lor ris med bstan 'gro'i zhabs tog tu rin chen gter mdzod chen po'i chos kyi ring bsrel 'phrul spar du bskun pa'i skabs pad+ma'i e wa~M chos sgar gyi byang 'dren bla ma pad+ma bkra shis nas bskul ba bzhin zab gsang bdud rtsi'i nying khu 'di nyid la mtshams sbyor gsar spros kun gzigs 'jam dbyangs bla ma chos kyi blo gros las bka' drin thob pa'i phyag bzhes ltar/__gangs can mtha' 'dul gyi gtsug lag khang spa gro skyer chu lha khang nas rgyal khams pa 'jigs med mkhyen brtse'i 'od zer gyis bris pa 'gro kun rab 'byams rgyal ba rgya mtsho'i mkhyen brtse nus pa'i ye shes kyi thig ler mngon par byang chub pa'i rgyu kho nar gyur cig__/slar phun tshogs rnam rgyal pas nag 'gros su bkod pa'o//__//